Les negociacions de l’alcalde de Burjassot amb Educació aconsegueixen l’obertura de l’aula de 3 anys del CEIP Sant Joan de Ribera
2025-07-24

Les gestions realitzades per l’alcalde de Burjassot, Rafa García, juntament amb el Secretari Autonòmic d’Educació, Miguel Soler, han donat els seus resultats, i són molt positius. Si l’altre dia s’anunciava que l’aula de 3 anys en valencià del CEIP Miguel Bordonau no es tancava, hui (14-07-2015)ens han confirmat a través del Director General de Centres, que l’aula de castellà de 3 anys del CEIP Sant Joan de Ribera tampoc es tancarà.

Per a evitar açò, s’ha arribat a la fórmula de declarar-la aula incompleta, és a dir, una aula en la qual estaran junts els xiquets de 3 i 4 anys, ja que la demanda no era excessivament alta, però d’aquesta forma s’assegura la continuïtat de la línia de castellà en el centre i, per tant, la possibilitat de matricular més xiquets en els pròxims exercicis.

L’alcalde de Burjassot ha declarat que “estem molt contents amb aquesta notícia, amb què ens hagen acceptat aquesta solució per a evitar el tancament d’aquesta aula, i així poder continuar tenint les dues aules que ens pertanyien, la de castellà i la de valencià dels centres Miguel Bordonau i Sant Joan de Ribera. A Burjassot creiem en l’educació pública, creiem en l’educació de qualitat, i per açò lluitem, perquè continue sent possible. No ens rendim i cerquem les solucions que siguen necessàries, i en aquesta ocasió, el resultat és molt positiu. Estem molt agraïts per les gestions que ha fet el Secretari Autonòmic, per l’esforç que han realitzat tots els interessats, i pel resultat final, que és el manteniment de l’aula”.